‘Verkragtings in en deur polisie neem kommerwekkend toe’Argieffoto: SAPD Volgens die VF Plus het Opod die statistiek bekend gemaak in ’n voorlegging aan die parlementêre portefeuljekomitee oor polisie. “Wat meer kommerwekkend is, is dat die aantal verkragtings deur polisielede wat aan diens was, met 56% toegeneem het. In die geval van mense wat in polisieaanhouding deur polisielede wat aan diens was verkrag is, was die toename 350%. Dit beteken dat hierdie verkragters dink hulle is verhewe bo die reg bloot omdat hulle polisielede is en misbruik hulle gesag wat aan hulle toegeken is op grond van hulle amp. Dit is dan ook te verstane dat die publiek vertroue in die polisie verloor en hulle wantrou,” het dr. Pieter Groenewald, die VF Plus se hoofwoordvoerder van polisie, gesê. In dieselfde ses maande tydperk (April – September 2014 teenoor dieselfde tydperk in 2013) is 127 klagtes ontvang vir sterftes in polisieaanhouding en 186 klagtes vir sterftes as gevolg van polisieoptrede, ’n totaal van 313 sterftes. “Wat verder ontstel is dat van die 475 aanbevelings deur Opod van optrede teen polisielede, slegs 33 sake afgehandel is. Dit beteken dat die polisie slegs 6,9% sake afgehandel het en skep die indruk dat die polisiediens traag is om op te tree teen sy eie lede. Opod is die instelling waardeur die algemene publiek kan klagtes lê teen ongemagtigde optredes van polisielede, maar indien slegs 6,9% sake afgehandel is, beteken dit dat die publiek se klagtes geïgnoreer word en maak die publiek kwesbaar teen polisie-brutaliteit,” het Groenewald gesê.